PASKAIDROJUMA RAKSTS

Vanuatu Republika ir iekļauta Regulas (ES) 2018/1806 II pielikumā starp trešām valstīm, kuru valstspiederīgie ir atbrīvoti no vīzas prasības, šķērsojot dalībvalstu ārējās robežas, ja uzturēšanās nav ilgāka par 90 dienām jebkurā 180 dienu laikposmā.

Atbrīvojums no vīzas prasības Vanuatu valstspiederīgajiem ir piemērojams no 2015. gada 28. maija, kad tika parakstīts Nolīgums starp Eiropas Savienību un Vanuatu Republiku par īstermiņa uzturēšanās vīzu režīma atcelšanu (“nolīgums”) un saskaņā ar nolīguma 8. panta 1. punktu to sāka provizoriski piemērot. Nolīgums stājās spēkā 2017. gada 1. aprīlī.

Kopš 2015. gada 25. maija Vanuatu īsteno ieguldītājiem paredzētas pilsonības shēmas, kas rada riskus sabiedriskajai kārtībai un drošībai ES dalībvalstīs. Konkrētāk, pateicoties šīm shēmēm, trešo valstu valstspiederīgie, kuriem vajadzīga vīza, viegli var iegūt bezvīzu režīma valsts pilsonību un tādējādi apiet Šengenas vīzu procedūru un ieceļot ES bez vīzas.

Komisija novērtēja Vanuatu īstenotās ieguldītājiem paredzētās pilsonības shēmas un secināja, ka šādas shēmas palielina risku dalībvalstu iekšējai drošībai. Novērtējumā arī secināts, ka, pateicoties Vanuatu īstenotajām ieguldītājiem paredzētajām pilsonības shēmām, trešo valstu valstspiederīgie varētu apiet Savienības īstermiņa vīzu procedūru un tajā ietverto novērtējumu par drošības un migrācijas riskiem.

Saskaņā ar nolīguma 8. panta 4. punktu katra puse var pilnībā vai daļēji apturēt nolīguma piemērošanu sabiedriskās kārtības vai valsts drošības aizsardzības apsvērumu dēļ.

Ņemot vērā minēto, Komisija 2022. gada 12. janvārī pieņēma priekšlikumu Padomes lēmumam, ar ko daļēji aptur nolīguma piemērošanu. Šo lēmumu Padome pieņēma 2022. gada 3. martā. Apturēšana ir attiecināta tikai uz parastajām pasēm, kas izdotas kopš 2015. gada 25. maija, kad sāka ievērojami pieaugt sekmīgo pieteikumu iesniedzēju skaits Vanuatu ieviesto ieguldītājiem paredzēto pilsonības shēmu ietvaros.

Ņemot vērā, ka ar Padomes Lēmumu (ES) 2022/366 nolīgums tika daļēji apturēts, un saskaņā ar Regulas (ES) 2018/1806 8. panta 2. punkta d) apakšpunktu, 8. panta 3. punktu un 8. panta 6. punktu Komisija secināja, ka pilsonības piešķiršana, ko ieguldītājiem paredzētu pilsonības shēmu ietvaros veic Vanuatu, palielina risku dalībvalstu iekšējai drošībai un sabiedriskajai kārtībai, un nolēma, ka ir vajadzīga rīcība. Pamatojoties uz Regulas (ES) 2018/1806 8. panta 6. punkta a) apakšpunktu, tika pieņemta Komisijas Īstenošanas regula (ES) 2022/693 par atbrīvojuma no vīzas prasības apturēšanu uz laiku Vanuatu valstspiederīgajiem, kas ir tādu parasto pasu turētāji, kuras Vanuatu izdevusi kopš 2015. gada 25. maija, un to piemēro no 2022. gada 4. maija līdz 2023. gada 3. februārim.

Ņemot vērā, ka 2022. gada 4. maijā stājās spēkā atbrīvojuma no vīzas prasības apturēšana Vanuatu valstspiederīgajiem, un saskaņā ar Regulas (ES) 2018/1806 8. panta 6. punkta a) apakšpunkta pēdējo daļu Komisija ir sākusi pastiprinātu dialogu ar Vanuatu, lai novērstu situāciju, kuras dēļ uz laiku tika apturēts atbrīvojums no vīzas prasības.

2022. gada 12. maijā notika šā dialoga ievadsanāksme, kurā abas puses vienojās panākt abpusēji pieņemamu risinājumu. Šajā sakarā Komisija ierosināja rīkot tehniskas ikmēneša sanāksmes. Lai varētu rīkot turpmākas tehniskās sanāksmes, Vanuatu piekrita iecelt sarunu partneri un paziņot to Komisijai. Taču, neraugoties uz atgādinājumiem, ko Komisija nosūtīja 2022. gada 1. jūnijā un 23. jūnijā, Vanuatu nav Komisijai sniegusi attiecīgu kontaktinformāciju vai informāciju.

2022. gada septembrī Komisijas dienesti no Vanuatu pārstāvjiem saņēma jaunāko informāciju par politisko situāciju valstī, proti, ka 2022. gada 18. augustā tika atlaists parlaments un 2022. gada 13. oktobrī ir paredzētas vispārējas vēlēšanas. Šajā sakarā Vanuatu pārstāvji paskaidroja, ka, lai pieņemtu lēmumu par dialoga turpināšanu ar Komisiju, būtu jāsagaida vispārējo vēlēšanu rezultāti un jaunas valdības izveide.

Vanuatu nav veikusi pasākumus to apstākļu novēršanai, kuru dēļ uz laiku tika apturēts atbrīvojums no vīzas prasības, un tādējādi joprojām pastāv paaugstināts risks dalībvalstu iekšējai drošībai un sabiedriskajai kārtībai. Vienlaikus Komisija uzskata, ka Vanuatu neiesaistās dialogā ar Savienību. Tāpēc Komisija uzskata, ka nolīgums ir jāaptur pilnībā.

Tādēļ Padomes Lēmums (ES) 2022/366 būtu jāaizstāj ar Padomes Lēmumu par Nolīguma starp Eiropas Savienību un Vanuatu Republiku par īstermiņa uzturēšanās vīzu režīma atcelšanu piemērošanas pilnīgu apturēšanu.

2022/0327 (NLE)

Priekšlikums

PADOMES LĒMUMS

par Nolīguma starp Eiropas Savienību un Vanuatu Republiku par īstermiņa uzturēšanās vīzu režīma atcelšanu piemērošanas pilnīgu apturēšanu



EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 77. panta 2. punkta a) apakšpunktu saistībā ar tā 218. panta 9. punktu,